លោក Biden បញ្ជា​ឲ្យ​​រដ្ឋ​​នានា​​មាន​​វ៉ាក់សាំង​សម្រាប់​​ពលរដ្ឋ​អាមេរិក​​​ពេញវ័យ​ទាំង​អស់​នៅ​ត្រឹម​ថ្ងៃ​ទី១ ខែឧសភា
នៅ​ចុង​ខែ​ឧសភា សហរដ្ឋ​អាមេរិក​រំពឹង​នឹង​មាន​វ៉ាក់សាំង​គ្រប់គ្រាន់​សម្រាប់​មនុស្ស​ពេញ​វ័យ​ទាំងអស់។ នេះ​​បើ​តាម​មន្ត្រី​រដ្ឋបាល​ជាន់​ខ្ពស់​ម្នាក់​ ដែល​បាន​ប្រាប់​ក្រុម​អ្នក​យក​ព័ត៌មាន​ មុន​ពេល​លោក​ប្រធានាធិបតី​ធ្វើ​សុន្ទរកថា។ 
សេតវិមាន រដ្ឋធានីវ៉ាស៊ីនតោន — ប្រធានាធិបតីសហរដ្ឋអាមេរិកលោក Joe Biden បានបញ្ជាឲ្យរដ្ឋទាំង ៥០ ដែនដីនិងអាជ្ញាធរតំបន់កុលសម្ព័ន្ធចាក់វ៉ាក់សាំងបង្ការជំងឺកូវីដ១៩ ដល់មនុស្សពេញវ័យទាំងអស់ ដោយចាប់ផ្តើមនៅខែឧសភា។ លោក Biden បានថ្លែងយ៉ាងដូច្នេះទៅកាន់ប្រទេសជាតិ កាលពីល្ងាចថ្ងៃព្រហស្បតិ៍។ លោកប្រធានាធិបតីបានមានប្រសាសន៍នៅក្នុងសុន្ទរកថាតាមទូរទស្សន៍ជាលើកទី ១ របស់លោកថា៖ «ការចាក់វ៉ាក់សាំងនេះរហ័សជាងការរំពឹងទុក។ ការណ៍នេះមិនមែនមានន័យថា មនុស្សគ្រប់គ្នានឹងទទួលបានការចាក់វ៉ាក់សាំងភ្លាមៗនោះទេ។ ក៏ប៉ុន្តែ វាមានន័យថា អ្នកអាចចុះឈ្មោះ សុំការចាក់វ៉ាក់សាំងចាប់ផ្តើមនៅថ្ងៃទី ១ ខែឧសភា»។ នៅចុងខែឧសភា សហរដ្ឋអាមេរិករំពឹងនឹងមានវ៉ាក់សាំងគ្រប់គ្រាន់សម្រាប់មនុស្សពេញវ័យទាំងអស់។ នេះបើតាមមន្ត្រីរដ្ឋបាលជាន់ខ្ពស់ម្នាក់ ដែលបានប្រាប់ក្រុមអ្នកយកព័ត៌មាន មុនពេលលោកប្រធានាធិបតីធ្វើសុន្ទរកថា។ ក្នុងសុន្ទរកថាចំរយៈពេលមួយឆ្នាំ ចាប់តាំងពីជំងឺកូវីដ១៩ ចាប់ផ្តើមរាលដាលទូទាំងសហរដ្ឋអាមេរិកមក លោកប្រធានាធិបតី Biden បានពន្យល់ពីគោលបំណងរបស់លោក ដើម្បីកម្រិតការប្រមូលផ្តុំគ្នានៅថ្ងៃបុណ្យឯករាជ្យអាមេរិកថ្ងៃទី ៤ ខែកក្កដា នៅឆ្នាំនេះ។ មុនសុន្ទរកថារបស់លោកប្រធានាធិបតី ដែលចំថ្ងៃទី ៥០ នៃការកាន់តំណែងផងនោះ រដ្ឋបាលរបស់លោក Biden បានប្រកាសពីការដាក់ពង្រាយកងទ័ពបន្ថែម ដើម្បីជួយដល់កិច្ចប្រឹងប្រែងចាក់វ៉ាក់សាំងនេះ ឱ្យដល់ចំនួនជាង ៦.០០០ នាក់។ បើតាមទិន្នន័យរដ្ឋាភិបាលអាមេរិក រហូតមកដល់ថ្ងៃពុធ វ៉ាក់សាំងប្រហែល ៩៦ លានដូស ត្រូវបានចាក់នៅក្នុងសហរដ្ឋអាមេរិក ដោយមានពលរដ្ឋអាមេរិកពេញវ័យប្រហែល ១០ ភាគរយ បានទទួលការចាក់វ៉ាក់សាំងគ្រប់ ២ ដូសរបស់ក្រុមហ៊ុន Moderna និង Pfizer/BioNTech៕